Tanyanapló
2007. július 19, 12:45, csütörtök
Griffverebem egyre inkább közönséges háziverébnek tűnik, annak viszont csuda jó fej.
2007. július 19, 12:17, csütörtök
Tegnap este ismét megadta magát a netem, így elmaradt a napi beszámoló, pedig micsoda nap volt...
2007. július 17, 12:44, kedd
Heni, itt is nagyon boldog születésnapot :) (és bocs Ozzy-tól, bár ezzel az idétlen masnival még mindig jobban járt, mintha 35 égő gyertyát kötöttem volna a fejére.)
2007. július 16, 23:53, hétfő
Az éjjel fél kettes etetés után griffverebem meglepően későn, háromnegyed 5 körül kezdett ébresztő üzemmódban tevékenykedni, gyorsan betömtem a csőrét, még egy órára visszaájultam az ágyba a kitartó háttérpityegés dacára, aztán kezdődhetett a nap.
2007. július 15, 22:37, vasárnap
Tegnap itt járt Bigblue (Anna) és barátja, kaptam tőlük propolisz-tinktúrát, és egy hiper-szuper szúnyog- és légyriasztó kütyüt, hogy hatékonyan felszámolhassam a hívatlan ízeltlábú vendégek invázióját - ehhez képest most légycsapóval a kezemben settenkedek fel-alá a házban, minden egyes lemészárolt légy teteme fölött ellejtek egy gyors örömtáncot, és közben szidom Petit, de nagyon.
2007. július 15, 12:12, vasárnap
Már megint jól elmaradtam...
2007. július 12, 23:39, csütörtök
Íme a szokásos kutya-macska helyzetjelentés, javarészt képekben.
2007. július 12, 16:41, csütörtök
Abdullal és Trabival a hazaballagás természetesen gond nélkül lezajlott, bár a postaládáknál keltettünk némi feltűnést, ahogy két ló társaságában kotorásztam a leveleim után (a postaláda 1,5 km-re van a Zakuszka-tanyától, őrülten praktikus, de legalább útba esik, ha megyek Alizhoz, sőt visszafelé is.)
2007. július 12, 15:33, csütörtök
Tegnapról lógok egy naaagy esemény beszámolójával, amit este be is akartam pötyögni, csak a technika közbeszólt - a mobilnet megmakacsolta magát, és jusztse működött, pedig szokatlan módon többszakajtónyi térerő lődörgött a szobámban.
2007. július 11, 12:12, szerda
Kitört a foghegyre menő kutya-macska háború a Zakuszka-tanyán; bátor fotóriporterünk cipőfűzőjének épségét kockáztatva egészen a frontvonalig lopakodott.
2007. július 10, 11:38, kedd
Front van, juhééééj! És Ernest jóvoltából néhány "új" (hmmm, 8 napos) fotó a galériában, azaz itt.
2007. július 09, 20:31, hétfő
Itt is nagy köszönet Zebrabarának, aki a honlap lelkes olvasójaként időt, energiát és karaktert nem kímélve szól, ha nem olvasom vissza rendesen, mit pötyögtem be, és hülyeség a végeredmény. Ma például a touch pad miatt néha elkóborló kurzor tréfált meg egy-két mondatrész átvariálásával, az eredmény amolyan szemkibökős volt, valószínűleg csak nekem nem tűnt fel. Szóval köszi, Bara! :)
2007. július 09, 11:34, hétfő
A mozgalmas hétvégének köszönhetően szolid izomlázzal és kissé gyűrötten ébredtem. Tegnap Petivel átmentünk egy barátnőmhöz segíteni összerakni a szénabálákat a kaszálón, ill. kipakolni a tárolóból a tavalyiakat, amiket aztán átszállíthattunk a Zakuszka-tanyára.
2007. július 07, 00:02, szombat
A mai napot velünk töltötte Anna a fórumról; jókat beszélgettünk, karámtakarítottunk, dögönyöztünk nagy és kis négylábúakat egyaránt, végül volt egy kis Pimpagolás is, én ugyan nagy vagyok őcsáléságára, de Annával remekül összepasszolnak. Most csak lépés volt futószáron, Pimpus nagyon jól viselkedett, főleg, hogy eddig csak én dolgoztam vele, remélem, hogy folyt. köv.
2007. július 06, 06:56, péntek
A macskaállomány nem tétlenkedett éjjel, ipari mennyiségű döglött egérrel van telehintve az udvar.
2007. július 06, 01:14, péntek
Ma a Ditus GmbH jóvoltából ismét kaptak a jószágok némi ellátmányt, nevezetesen a kutyák 35 kg deukadog, a cicák 5 kg deukacat száraztápot, a lovak 10 kg deukavallo Mineral ásványianyag-kiegészítőt, és 40 kg deukavallo Leckerli-Mix jutalomfalatot - csak tudnám, mennyi idő alatt fognak ennyit kiérdemelni.
2007. július 05, 13:42, csütörtök
Gülüke elpusztult, a lovak karámjában találtam meg. Nem tudom, mi történhetett, nem hiszem, hogy odáig elment volna egyedül. Isten veled, Gülüke.
Tömegélelmezésügyi tanyamatek
2007. július 05, 09:57, csütörtök
...azaz kutya-macska barátság keretein belül zajló egy tálból cseresznyézés.
2007. július 05, 00:03, csütörtök
Jó dolog Nyüzügével boltba menni; alapvetően elég undok, távolságtartó jószág, de amikor kikötöm a vadidegen környezetben az önkényesen kijelölt lóparkolóba és magára hagyom, mindig rájön, hogy tulajdonképpen vágyik a társaságomra.
2007. július 04, 01:02, szerda
Csodálatos dolog, ha az embernek beüzemelt zuhanytálcája és működő bojlerje van...
elöző oldal következő oldal